Az eszperantó nyelv első tankönyve 1887-ben jelent meg Internacia Lingvo (Nemzetközi nyelv) címmel „Dr. Esperanto” írói álnév alatt először oroszul, majd lengyelül, németül, franciául és angolul. Az idők folyamán ebből az álnévből alakult ki a nyelv ma használatos megnevezése: eszperantó. A nyelv alapjait Lazaro Ludoviko ZAMENHOF (Lazar Markovics Zamenhof) białystoki születésű, zsidó nemzetiségű, orosz anyanyelvű, varsói szemorvos rakta le.
Az eszperantó nemzetektől független, mindenki számára egyenjogú nyelvhasználatot biztosító, élő, mesterséges eredetű, tervezett, semleges nemzetközi nyelv. Szókincsének kb. a 75%-a az újlatin nyelvekből (spanyol, francia, olasz, román), valamint a germán (angol, német) és szláv (lengyel, orosz) nyelvből származik. Fonetikus nyelv, az írás és a kiejtés megegyezik. Nyelvtana logikus, ragozása nincs. Elsajátítása más nyelvekhez hasonlítva sokkal könnyebb, kb. 1/5-1/8-nyi időt igényel. A világon a nyelvet beszélők számát több millióra teszik. Magyarországon 100 000 fő fölött lehet a számuk. Mivel a nyelv használatához semmilyen szervezethez, csoporthoz stb. nem kell tartozni, bárki bármikor megtanulhatja, így csak becsülni lehet az eszperantó nyelvet beszélők számát. Néhány ezren anyanyelvüknek tekinthetik az eszperantót, ők az ún. „denaskaj parolantoj vagy „denaskaj esperantistoj”, akik általában nemzetközi házasságokból születtek, ahol a család elsődleges kommunikációs nyelve az eszperantó.
Az eszperantó nyelvnek van irodalma, eredeti és fordítások egyaránt. A világ- és a magyar irodalom számos műve elérhető ezen a nyelven is. A magyar irodalomból eszperantóul olvasható többek közt Kertész Imre Nobel-díjas műve a Sorstalanság; A Pál utcai fiúk, a János vitéz, a Toldi, Az ember tragédiája; Jókai Mórtól többek közt A kőszívű ember fiai, Örkény Egyperces novellái, Fekete István Vukja, Sánta Ferenctől a Húsz óra, Karinthy Frigyes számos műve, Babits Gólyakalifája, Rejtő Jenő közel harminc regénye, Petőfi Sándor, József Attila és Berzsenyi számos verse és mások.
Jelentős számú folyóirat, könyv, zenei CD áll rendelkezésre. Internetes TV-k, rádióállomások műsorai nézhetők, hallgathatók eszperantóul.
Az interneten az egyik legtöbbet használt nyelvvé vált. A Wikipédia, „a szabad lexikon” eszperantó nyelvű változata több mint 240 000 szócikkel rendelkezik, ezzel megelőzve az Unió 23 hivatalos nyelvének jelentős részét.
Megtekinthetjük Radványi Géza Valahol Európában című filmjét, valamint Szabó István Oscar-díjas alkotását, a Mephisto-t is eszperantóul, professzionális szinkronnal.
A nyelvvizsgázók között a harmadik legnépszerűbb nyelvvizsga az eszperantó volt – az angol és a német mögött, a francia, az olasz és a spanyol előtt. Hosszú idő óta évente több ezer fő nyelvvizsgázik. Eszperantóból az Európai Uniós kívánalmaknak is megfelelő egy- és kétnyelvű nyelvvizsga egyaránt tehető.
Pasporta Servo: Fontos eszperantó kiadvány, sok ember számára válasz arra a kérdésre, hogy miért tanuljak meg eszperantóul. Tulajdonképpen egy címtár, egy eszperantó „útlevél”, amely azon eszperantóul beszélő emberek címét tartalmazza, akik készek eszperantistákat hosszabb-rövidebb ideig otthonukban vendégül látni. Természetesen ingyenesen. A 2017-es kiadásban 89 ország majd 1000 vendéglátója szerepel.
Nem. Minden fajú, vallású, nemzetiségű, hitnézetű, nemű, politikai hovatartozású és életkorú személy megtalálható közöttük. Magyarországon a diploma megszerzéséhez szükséges nyelvvizsga, valamint az internet nyújtotta lehetőségek miatt újra – ki tudja már hányadik –virágkorát éli az eszperantó nyelv.
Nem. De jelentősen könnyebben, és rövidebb idő alatt megtanulható, mint más nyelvek. Egyes tanulmányok szerint egy átlagos nehézségű nyelv – mint például az angol – megtanulásához az átlagembernek kb. 2 000 órára van szüksége, az eszperantó megtanulásához elég kb. 200 óra.
Az interneten is megtalálható az eszperantó?
Igen. Írja be a keresőbe az eszperantó vagy Esperanto szót. Meg fog lepődni!
- Az Európai Unióban évente kb. 26 milliárd eurót meg lehetne takarítani, ha a 23 nyelvre történő fordítások helyett egy semleges nemzetközi közvetítő nyelvet – mint például az eszperantó – használnának.
- Nagy-Britanniának az angol nyelv hegemóniája miatt évente kb. 18 milliárd euró bevétele keletkezik.
(Összeállította: Ódor György Utolsó módosítás: 2017-05-20 www.esperanto.gportal.hu )